Source: http://www.danovecentrum.sk/clanok-z-titulky/prenajom-nehnutelnosti-a-najom-v-ubytovacich-zariadeniach-toptema-dc-5-2019.htm
Timestamp: 2019-07-17 21:06:28+00:00
Document Index: 7302973

Matched Legal Cases: ['§ 16', '§ 16', '§ 16', '§ 38', '§ 69', '§ 5', '§ 38', '§ 4', '§ 27']

Daňové centrum - Prenájom nehnuteľnosti a ubytovacie služby
Objasníme zmeny, ktoré nastali v zákone o DPH od 1. januára 2019 pri prenájme nehnuteľností. Kedy je nájom oslobodený od dane? Na ktoré ubytovacie služby a služby súvisiace s ubytovaním sa uplatňuje znížená sadzba DPH?
Miestom poskytovania služieb súvisiacich s nehnuteľným majetkom je miesto, kde sa daný nehnuteľný majetok nachádza – vyplýva to zo Smernice 2006/112/ES o spoločnom systéme dane z pridanej hodnoty (ďalej len „smernica o DPH“), článku 47 a rovnako z ustanovenia § 16 ods. 1 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“).
Platiteľ, ktorý prenajíma nehnuteľnosť alebo jej časť zdaniteľnej osobe (podnikateľovi), sa môže rozhodnúť, že nájom nebude oslobodený od dane. Právo voľby na uplatnenie DPH sa vzťahuje len na nebytové priestory. Rozhodnúť sa pre zdanenie nie je možné, ak je predmet nájmu určený na bývanie.
Nájom v ubytovacích zariadeniach – ubytovacie služby, podlieha zdaneniu (nie je oslobodený od dane). Znížená sadzba DPH vo výške 10 % zo základu dane sa s účinnosťou od 1. 1. 2019 uplatňuje na ubytovacie služby uvedené v kóde 55 štatistickej klasifikácie produktov podľa činností.
Prenájom nehnuteľnosti z pohľadu DPH
Pri nájme nehnuteľnosti je podľa § 16 ods. 1 zákona o DPH miestom dodania miesto, kde sa nehnuteľnosť nachádza. Z hľadiska uplatňovania DPH sa rovnako ako prenájom nehnuteľnosti alebo jej časti posudzuje aj podnájom nehnuteľnosti alebo jej časti.
Pri nájme prenajímateľ prenecháva za odplatu nájomcovi vec, aby ju dočasne užíval alebo z nej bral úžitky. Pojmovým znakom nájmu je, že sa zriaďuje za odplatu (nájomné). Pri bezplatnom prenechaní veci nejde o nájom, ale napr. o výpožičku. Odlišnosť medzi nájmom a podnájmom spočíva v účastníkoch vzťahu, kedy pri nájme ide o vzťah medzi prenajímateľom nehnuteľnosti a nájomcom a pri podnájme je to vzťah medzi nájomcom a podnájomníkom.
Príklad č. 1: Prenájom nehnuteľnosti
Taliansky podnikateľ, ktorý nemá v tuzemsku sídlo, miesto podnikania alebo prevádzkareň a nie je platiteľom dane v tuzemsku, vlastní v SR nehnuteľnosť. Túto nehnuteľnosť sa rozhodol prenajímať platiteľovi dane. Miestom dodania služby je podľa § 16 ods. 1 zákona o DPH tuzemsko, pričom prenájom nehnuteľnosti je oslobodený od dane podľa § 38 ods. 3 zákona o DPH.
V danom prípade sa uplatní ustanovenie § 69 ods. 2 zákona o DPH a taliansky podnikateľ nie je povinný sa registrovať pre DPH podľa § 5 zákona o DPH. Slovenský platiteľ dane nezdaní službu prenájmu nehnuteľnosti z dôvodu, že prenájom nehnuteľnosti osobou, ktorá nie je platiteľom dane, je vždy oslobodený od dane.
Ubytovacie služby z pohľadu DPH
Nájom v ubytovacích zariadeniach – ubytovacie služby, podlieha zdaneniu (nie je oslobodený od dane).
Na účely DPH sa za ubytovacie zariadenie považuje: hotel, motel, botel, penzión, turistická ubytovňa alebo iná ubytovňa pri poskytnutí krátkodobého ubytovania, ktorým sa rozumie ubytovanie na obdobie kratšie ako tri mesiace, chata, kemping a ubytovanie v súkromí. Ubytovacie zariadenia podľa vyhlášky č. 277/2008 Z. z. majú väčší rozsah, ako je uvedený na účely DPH v § 38 ods. 4 zákona o DPH.
Ubytovacie služby podľa vyhlášky č. 277/2008 Z. z.
Vyhláška Ministerstva hospodárstva Slovenskej republiky č. 277/2008 Z. z., ktorou sa ustanovujú klasifikačné znaky na ubytovacie zariadenia pri ich zaraďovaní do kategórií a tried ustanovuje druhy kategórií a triedy ubytovacích zariadení, ako aj klasifikačné znaky, ktoré musia spĺňať ubytovacie zariadenia pri zaraďovaní do kategórií a tried (ďalej len „kategorizácia“). Kategorizácia sa vzťahuje na ubytovacie zariadenia, ktoré prevádzkujú podnikatelia poskytujúci ubytovanie a s ním spojené služby na základe živnostenského oprávnenia. V ustanovení § 4 uvedenej vyhlášky je uvedená charakteristika jednotlivých druhov kategórií a tried ubytovacích zariadení.
Zákonom č. 323/2018 Z. z. s účinnosťou od 1. 1. 2019 bol novelizovaný zákon o DPH, pokiaľ ide o rozšírenie uplatňovania zníženej sadzby dane z pridanej hodnoty. Zákon o DPH bol doplnený o novú prílohu č. 7a týkajúcu sa zoznamu služieb so zníženou sadzbou dane.
Znížená sadzba dane z pridanej hodnoty vo výške 10 % zo základu dane sa s účinnosťou od 1. 1. 2019 uplatňuje na ubytovacie služby uvedené v kóde 55 štatistickej klasifikácie produktov podľa činností (CPA1).
55.3 Prevádzka táborísk, rekreač­ných a dovolenkových kempov – zahŕňa poskytovanie miesta pre rekreačné vozidlá alebo stany, pre osoby, ktoré opustili svoje sídla na niekoľko dní alebo týždňov, poskytnutie miest pod ochrannými prístreškami alebo miest na táborenie, miest pre rozloženie stanov a spacích vakov a poskytovanie nocľahu kombinovaného so stravou a rekreačnými alebo školiacimi službami v kempingovom komplexe pre dospelých, mládež alebo deti s účtovaním kompletných služieb.
Ubytovacie služby a služby súvisiace s ubytovaním
Základnou sadzbou dane z pridanej hodnoty je podľa § 27 zákona o DPH 20 % zo základu dane. Znížená sadzba dane z pridanej hodnoty sa uplatňuje na tovary uvedené v prílohe č. 7 a na služby uvedené v prílohe Nariadenia Európskeho parlamentu a Rady (ES) č. 451/2008 z 23. apríla 2008, ktorým sa zavádza nová štatistická klasifikácia produktov podľa činností (CPA) a ktorým sa zrušuje nariadenie Rady (EHS) č. 3696/93 (Ú. v. EÚ L 145, 4. 6. 2008) v platnom znení.
Ak sa teda má na poskytnutú službu ubytovania uplatniť znížená sadzba dane z pridanej hodnoty, musí ísť o už uvedené ubytovacie služby v kóde 55 CPA.
Ubytovacie zariadenia poskytujú popri samotnom ubytovaní rad ďalších služieb, ako napríklad upratovanie, recepčné služby, raňajky, parkovanie a podobne.
V týchto prípadoch je potrebné posúdiť, či ide o jedno zložené plnenie, na ktoré sa ako celok vzťahuje znížená sadzba DPH.
Ako vyplýva z judikatúry Súdneho dvora EÚ, pri kombinácii viacerých služieb je nevyhnutné posúdiť každý jednotlivý prípad individuálne a zobrať do úvahy charakteristické vlastnosti alebo okolnosti, za ktorých sa predmetné plnenie poskytuje, s cieľom určiť, či ide o dve alebo viac samostatných plnení, alebo či ide o jedno plnenie.
sú služby, ktoré úzko súvisia s ubytovaním, zahrnuté v cene ubytovania alebo sú platené samostatne a ide o samostatne poskytované služby,
Kombinácie služieb v súvislosti s poskytovanou ubytovacou službou
Ubytovanie vrátane poskytnutia služieb, ako je napríklad parkovanie, vstup do bazéna alebo fitnescentra pre ubytovaných hostí, je súčasťou ubytovacej služby so zníženou sadzbou dane, ak sú tieto služby zahrnuté v cene ubytovania.
Ubytovanie s raňajkami:
Wellness pobyty spojené s ubytovaním:
Wellness služby zahŕňajú napríklad vstup do rôznych bazénov, do soľnej jaskyne, masáže, sauny, soláriá a podobne. Keďže hlavným cieľom wellness pobytu je zlepšenie telesnej a duševnej kondície klienta a nie ubytovacia služba, nie je možné služby poskytované v rámci wellness zdaňovať zníženou sadzbou dane z pridanej hodnoty.
Znížená sadzba dane sa uplatní len na ubytovacie služby, ak nejde o situáciu, kedy sú tieto služby priamo zahrnuté v cene ubytovania. Pokiaľ sa popri ubytovaní poskytuje polpenzia alebo plná penzia, tieto stravovacie služby podliehajú základnej sadzbe dane z pridanej hodnoty.
A. Prenájom nehnuteľnosti
B. Ubytovacie služby z pohľadu DPH
Poskytovanie ubytovania v hotelovom sektore
Sprostredkovanie pri prenájme nehnuteľného majetku
Sprostredkovanie pri poskytovaní hotelového ubytovania
Ubytovanie krátkodobé a dlhodobé
Time-sharingové služby
Prenájom nehnuteľnosti prostredníctvom platformy AirBNB a povinnosť registrácie
Služby uvedené v kóde 55 CPA
Výstavba bytov v polyfunkčnom objekte a ich nájom
Predaj rozostavanej stavby z pohľadu DPH